Pas pushimit nga puna për ngacmime seksuale, Matt Lauer kërkon falje 
Dy personalitete televizioni dhe radioje humbasin punën për akuza të ngjashme, ndërsa Kongresi përballet me të njëjtin problem
Ish-drejtuesi i emisionit të mëngjesit “Today”, Matt Lauer, që u pushua nga puna për sjellje të papërshtatshme tha sot se riparimi i dëmit që ka shkaktuar do të jetë tani puna e tij e vetme. Përgjigjia e tij e parë pas pushimit, u lexua nga ish-kolegia e tij, Savannah Guthrie. Në deklaratë Lauer tha se disa nga pretendimet nuk ishin të vërteta, ose ishin keqinterpretuar, por shtoi se “në historitë e grave kishte të vërteta të mjaftueshme që ta bënin atë të ndjehej i turpëruar”. NBC-ja e pushoi Lauerin vetëm dy ditë pasi mori një ankesë kundër tij. Pas akuzës së parë, NBC-ja tha se dy gra të tjera kanë bërë akuza ndaj tij. Në të njëjtën ditë, një personalitet i radios u pushua nga puna për të njëjtën arsye. Ndërsa ligjvënësit amerikanë diskutuan sesi ta trajtojnë çështjen e ngacmimeve seksuale në Kongres. Pushimi i menjëhershëm nga puna i Matt Lauerit u prit me befasi nga miliona amerikanë që shihnin emisionin e tij treorësh të mëngjesit në NBC prej dy dekadash, si edhe nga koleget e tij që dhanë dje lajmin drejtpërdrejt në televizion. Megjithëse Lauer është një nga shumë burrat në media që janë pushuar nga puna pas këtyre akuzave në javët e fundit, statusi i tij si një nga drejtuesit më të njohur të emisioneve të mëngjesit, e bën largimin e tij më të rëndë. Po të mërkurën, personaliteti i Radios Publike të Minesotës, Garrison Keillor u pushua nga puna për “sjellje të papërshtatshme”. Disa nga admiruesit e tij e morën lajmin në një spektakël ku ai pritej të interpretonte në Nju Jork. Keillor njihet si ish drejtuesi i emisionit “A Prairie Home Companion” dhe deri dje kishte një seri të përditshme mbi poezinë dhe letërsinë, që quhej “Almanaku i Shkrimtarit”. Keillor vetë i tha një gazete se i kishte kërkuar falje koleges pasi e kishte prekur në shpinën e zhveshur. Lauer dhe Keiller janë personalitetet e fundit që përballen me akuzat për sjellje të papërshtatshme. Ndërkohë demokratët e Dhomës së Përfaqësuesve po përballen me akuzat që i janë bërë kongresmenit, John Conyers, për ngacmime në vendin e punës dhe përdorimin e parave të taksapaguesve për të mbuluar skandalet. Lauer, Keillor dhe Conyers janë mes emrave të fundit të njohur që përballen me akuza për sjellje të papërshtatshme dhe ngacmime seksuale. Presidenti Trump komentoi për shkarkimin e Lauerit në Twitter dje, duke shtruar pyetjen se kur do të shkarkoheshin shefat në NBC për siç tha ai transmetimin e “lajmeve të rreme”. Zoti Trump I ka quajtur akuzat ndaj tij për ngacmime seksuale nga më shumë se dhjetë gra “lajme të rreme”.